Fodboldlandstræner Åge Hareide får gode muligheder for at se mulige VM-emner fra primært Alka Superligaen an i januar.

Ifølge TV3 Sport har nordmanden fået arrangeret et træningsophold i De Forenede Arabiske Emirater i den måned.

»Jeg tager 23 spillere med til Emiraterne,« siger Åge Hareide til mediet.

Ifølge TV3 Sport er det meningen, at spillere fra Superligaen skal suppleres af visse danske spillere fra de nordiske ligaer.

Her kan der være tale om spillere som Nicklas Bendtner og Mike Jensen fra de norske mestre, Rosenborg.

Turen i januar kommer til at indeholde en uofficiel landskamp mod Sverige og formentlig ikke andre kampe, skriver TV3 Sport.

Det er dog ikke sikkert, at alle de bedste spillere fra Superligaen kommer med på turen.

»Jeg ser bort fra spillere i FC København, hvis klubben kvalificerer sig til knockoutrunden i Europa League,« siger Åge Hareide.

Landstræneren finder på fredag ud af, hvilke hold Danmark skal møde ved VM-slutrunden i Rusland næste år.

Danmark kvalificerede sig tidligere i november til VM ved at besejre Irland med samlet 5-1 efter to playoffkampe.

/ritzau/